Minipossu Esteri nukkuu nallen kanssa ja jakaa emäntänsä kanssa aamupuuron. Lain silmissä se on kuitenkin tuotantoeläin ja sen omistaja sikatilallinen.

Possufakta Virallinen nimi on minisika tai -possu.

Mini- ja mikropossu ovat geeneiltään samoja eläimiä.

Minipossu luetaan tuotantoeläimeksi, joten jokaisen omistajan on rekisteröidyttävä sikatilalliseksi.

Minipossujen pitäjäksi on rekisteröitynyt tällä hetkellä 296 ihmistä.

Minipossujen rekisteröintimäärät ovat viime vuosina kasvaneet.

Sian omistajan pitää ilmoittaa vuosittain rekisteriin eläinmäärä.

Eläinmääräilmoituksia tekee vain viidennes minisikojen pitäjistä.

Lähde: evira

Minipossu Esteri – viralliselta nimeltään Estelle – hurmaa, missä se sitten liikkuukaan.

Kun omistaja Aulikki Arkko vei ensimmäistä kertaa valjaissa ja hihnassa Esterin tutustumaan kaupunkiympäristöön, korttelin kiertäminen Jyväskylässä kesti tunnin: kaikki halusivat pysähtyä silittämään sitä.

– Olen lukenut, että usein minipossut vierastavat tai suhtautuvat muuten varauksellisesti vieraisiin ihmisiin, mutta Esteri suorastaan paistatteli huomiossa. Se oikein heittäytyi rapsutettavaksi.

Aktiivisesti somessa esiintyvä Esteri ei hätkähtänyt sitäkään, että moni vastaantulija kävi itsekin makaamaan kadulle – tietysti ottaakseen selfien minipossun kanssa.

Suosio kasvussa

Vaikka Esteri on Arkolle enemmän kuin perheenjäsen, se on silti tuotantoeläin. Lain mukaan jokaisen minipossun omistajan on rekisteröidyttävä (siirryt toiseen palveluun) sikatilalliseksi.

Esteri kuuluu Aulikki Arkon ja Empun perheeseen. Jenny Huttunen / Yle

Vaikka minipossu on kotieläin, se katsotaan tuotantoeläimeksi, joten sen hoitoa, merkintää ja rekisteröintiä koskevat samat lait ja määräykset kuin tuotantosikoja.

Tällä hetkellä Eviran Sikarekisterissä on lähes 300 minipossua. Viime vuosina possujen suosio on tasaisesti kasvanut: kun vuonna 2011 rekisteröitiin 20 minipossua, viime vuoden luku oli 42, ja sama tahti näyttää jatkuvan tänän vuonna.

Synttärilahjaa ei syödä

Esteri muutti Arkon perheeseen kolmisen kuukautta sitten varsin erikoisella tavalla. Esteri on nimittäin Arkon 50-vuotissyntymäpäivälahja hänen työntekijöiltään.

Jenny Huttunen / Yle

– Aluksi minulle luvattiin syöttisika, mutta ilmoitin, että minun possuani ei syödä.

Kevään synttärijuhlissa Arkon syliin työnnettiin sitten laatikko, josta häntä tuijotti kaksi pientä possunsilmää.Hämmennyksestä selvittyään hän ilmoitti juhlakansalle jäävänsä heti äitiyslomalle.

– Sitten soitin kotiin ja pyysin, mies tekisi seuraavana aamuna tuplamäärän kaurapuuroa.

Nalle tuutulauluja tehokkaampi nukuttaja

Ensimmäiset yöt uudessa kodissa Esteri piti emäntäänsä enimmäkseen hereillä, vaikka tämä lauloi sille tuutulauluja.

Kerran nalle unohtui kotiin, kun lähdettiin mökille. Ja taas valvottiin. Aulikki Arkko

Arkko pääsi olohuoneen lattialta omaan sänkyyn, kun possu oppi nukkumaan nallen kanssa.

– Kerran nalle unohtui kotiin, kun lähdettiin mökille. Ja taas valvottiin. Nalle oli haettava seuraavaksi yöksi.

Jenny Huttunen / Yle

Nalle on muutenkin tärkeä Esterille: aaamupuuron jälkeen, ennen ulkoilua, se käy keinuttamassa eli "nukuttamassa" nallea.

Esterillä on tarkka kello

Vaikka Arkko sai possun yllättäin ja lahjaksi, hän pitää sitä hyvänä juttuna. Siitäkin huolimatta, että kauhistus ei ollut kaukana, kun hän kesän aikana tapasi yhden minipossun omistajan, joka kertoi possunsa painoksi 80 kiloa.

Joka aamu vartin yli seitsemän se alkaa kiljua ja sitten tehdään puuroa hirveätä kyytiä. Aulikki Arkko

– Onneksi se oli karju ja Esteri on emakko. Yleensä kai näiden paino on 15–25 kilon tietämillä, alle 50 kilossa.

Arkko on etsinyt ahkerasti tietoa minipossuista ja opetellut tuntemaan Esteriä. Valjaisiin opettelu ei käynyt ihan hetkessä, mutta nyt ulkoilu jo sujuu – kunhan kulkusuunta on Esterille mieluinen.

– Esteri on itsepäinen tyttö ja tosi ahnas ruoan perään, sitä pyydetään aika kovaan. Joka aamu vartin yli seitsemän se alkaa kiljua ja sitten tehdään puuroa hirveätä kyytiä.

Ei mikään koira

Suomen Minipossuyhdistys ry pitää yllä maan ainoaa minipossurekisteriä, mutta liittyminen sinne on vapaaehtoista. Tällä hetkellä rekisterissä on 287 eläintä, mutta rekisterivastaava Veera Heikkilän mukaan se ei vastaa todellista määrää.

Jenny Huttunen / Yle

Edellinen minipossubuumi oli Suomessa 1990-luvulla, mutta kun se laantui, myös minipossuyhdistys lopetti toimintansa.

– Nyt possujen suosio on jälleen kasvussa ja yhdistys heräteltiin henkiin vuoden 2013 lopussa. Possujen määrä kasvaa hurjaa tahtia koko ajan.

Heikkilän mielestä suosiolla on myös nurja puoli, sillä kodinvaihtajapossujenkin määrä kasvaa.

Jenny Huttunen / Yle

– Pieni possu on kovin ihana, ja sitä usein ajatellaan samanlaiseksi lemmikiksi kuin koira – mitä se ei todellakaan ole. Sika on sika, vaikka elopaino tiputettaisiin 300 kilon lihasiasta 50 kilon minipossuun.

Heikkilän mukaan moni possun hankkija yllättyy edelleen eniten sen aikuiskoosta sekä lajityypillisistä tarpeista, kuten kaivamisesta ja rypemisestä. Ja kun niihin ei ole varauduttu, joudutaan lemmikin kanssa hankaluuksiin.

Sika saattaa sisustaa

Esterin varjopuoliin Arkkokin on saanut jo totutella. Yksin ollessaan se on repinyt irti niin tapettia kuin lattialistoja.

– Olen kuullut, että joissakin perheissä huonekalujen järjestys voi työpäivän aikana vaihtua: keittiönpöytä voi ollakin eteisessä ja sohva eri seinällä kuin aamulla, kun possu on vahvalla kärsällään työnnellyt kalusteita.

Jenny Huttunen / Yle

Vaikka tuleva talvi minipossun kanssa hieman hirvittää, talvenviettopaikkaa Esterille ei etsitä, vaan sian annetaan rauhassa sisustaa.

– Ihmisten ei kannata odottaa, että minipossu oppii ihmisten tavoille, vaan omistajan on opittava minipossun tavoille. Tosi paljon pitäisi tapahtua, ennen kuin voisin Esterin pois antaa.

Monissa asioissa Arkko haluaisia ottaa mallia Esterin ominaisuuksista. Esimerkiksi possun kyky nauttia luonnosta täysin siemauksin herättää omistajassa ihailua.

– Haluaisin myös ottaa yhtä rennosti sika – kun se heittää päiväunille, niin siitä saa mennä vaikka tiejyrä ohitse, niin sika nukkuu.

Aulikki Arkkoa ja Veera Heikkilää haastatteli Riikka Pennanen.